text: Regentparret til Kolding
  26 februar 2010 kl. 16.57
  Dronning Margrethe og prins Henrik kommer på sommerens togt med kongeskibet Dannebrog til Kolding 7. juni. Fra havnen kører regentparret med karet til rådhuset.
  Det endelige program for dagen er endnu ikke fastlagt.
  Sidst Kolding fik royalt besøg var i oktober 2008, da kronprinsesse Mary så, hvordan børn allerede i børnehaven tackler bobning - et projekt i samarbejde med Red Barnet.
  Tidligere overværede kronprins Frederik lysforestillingen for 200-året for branden på Koldinghus i marts 2008.
  